ปัดเพิ่มเงินบัตรคนจน
รัฐบาลยันข่าวเพิ่มเงินบัตรคนจนเป็น 800 บาท ยังไม่ได้ข้อสรุป อยู่ระหว่างหาทางช่วยเหลือเพิ่มเติม
18 ต.ค. 2560

รัฐบาลยันข่าวเพิ่มเงินบัตรคนจนเป็น 800 บาท ยังไม่ได้ข้อสรุป อยู่ระหว่างหาทางช่วยเหลือเพิ่มเติมพล.ท.สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรี ได้ฝากนายอภิศักดิ์ ตันติวรวงศ์ รมว. คลัง เตือนนายสมชัย สัจจพงษ์ ปลัดกระทรวงการคลัง ถึงการให้ข่าวเรื่องบัตรสวัสดิการแห่งรัฐว่าอะไรที่ยังไม่ได้ออกมาเป็นทางการยังไม่ควรแถลงข่าว เนื่องจากอาจจะทำให้ประชาชนผู้รับข่าวสารเกิดการเข้าใจผิดได้นายสมชัย สัจจพงษ์ ปลัดกระทรวงการคลัง ได้กล่าวชี้แจงถึงกรณีดังกล่าวว่า ตามที่มีข่าวระบุว่าจะเพิ่มเงินในบัตรสวัสดิการให้กับผู้มีรายได้น้อยจาก 200-300 บาท เป็น 700-800 บาทว่า ต้องขอโทษที่การให้ข่าวที่ผ่านมานั้น อาจทำให้หลายคนเข้าใจผิด และขอยืนยันว่า การเพิ่มเงินในบัตรนั้นไม่เป็นความจริง"การให้ข่าววันก่อน อาจไม่ชัดเจน และทำให้เกิดความเข้าใจผิด และต้องขอโทษ และน้อมรับในทุกเรื่อง ในสิ่งที่ทำให้เกิดความเข้าใจว่าเรื่องที่กำลังศึกษาอยู่ได้ทำเป็นนโยบายไปแล้ว" นายสมชัย กล่าวทั้งนี้ ยืนยันว่าหากรัฐบาลให้ศึกษาก็พร้อมดำเนินการ แต่ทุกเรื่องจะต้องเรียนให้ผู้ใหญ่ทราบก่อนที่จะออกมาเป็นนโยบายในทุกเรื่อง และการออกแบบสวัสดิการ แห่งรัฐเพื่อต้องการให้เป็นไปตามความต้องการของผู้มีรายได้น้อยจริงๆ สำหรับการแจกบัตรสวัสดิการแห่งรัฐให้กับผู้มีรายได้น้อยเขตพื้นที่ 7 จังหวัด ประกอบด้วย กรุงเทพมหานคร นนทบุรี พระนครศรีอยุธยา ปทุมธานี นครปฐม สมุทรสาคร และสมุทรปราการ รวมอีก 1.3 ล้านราย ปรากฏว่ามีประชาชนเดินทางมารับบัตรในที่ที่ เปิดให้ลงทะเบียนจำนวนมาก